**POZIV ZA MEDIJE**

Poštovane, poštovani,

Hrvatska akademija znanosti i umjetnosti - Razred za medicinske znanosti

Sveučilište u Zagrebu Medicinski fakultet

Obzor 2020, Projekt *Alliance4Life*

organiziraju i pozivaju na

Okrugli stol

**Biomedicinska istraživanja u Hrvatskoj – stanje i izazovi**

21. studenog 2018.

palača Hrvatske akademije znanosti i umjetnosti

Trg Nikole Šubića Zrinskog 11, Zagreb

Okrugli stol se održava u okviru projekta EU [„*Alliance4Life*“](http://alliance4life.ceitec.cz/) financiranog iz programa Europske unije za istraživanje i inovacije Obzor 2020, čiji je nositelj Sveučilište Masaryk iz Brna, sa svojim [institutom CEITEC,](https://www.ceitec.cz/) dok je Medicinski fakultet Sveučilišta u Zagrebu partner na projektu.

**PROJEKTNI TIM**:

Ana Borovečki, Boris Brkljačić, Nada Čikeš, Srećko Gajović, Filip Sedlić, Goran Šimić, Gabrijela Radić, Smiljka Vikić-Topić, Slobodan Vukičević, Tea Vukušić Rukavina

Projekt *Alliance4Life* je rezultat inicijative **deset vodećih biomedicinskih institucija iz devet EU13- država članica**. **Cilj projekta je smanjivanje razlika i podjela u istraživanju i inovacijama u području biomedicine između zemalja EU15 i EU13**. Europska komisija podržala je ovu novu inicijativu u okviru programa OBZOR 2020 za zdravlje jer se očekuje da rezultati i preporuke projekta *Alliance4Life* mogu dati korisne prijedloge i time pridonijeti znanstvenoj politici država članica EU kao i drugim europskim državama.

Jedan od važnih projektnih zadataka je organiziranje nacionalnih okruglih stolova s ciljem informiranja javnosti i donositelja odluka o dobrim praksama partnera te njihov prijenos na druge institucije partnere kao i predlaganje vlastitih načina unaprjeđenja sustava znanosti.

Na ovom Okruglom stolu cilj nam je raspraviti o dvjema važnim temama: *Sinergiji financiranja znanosti iz strukturnih fondova EU (ESIF) i okvirnog programa za istraživanje i inovacije Obzor 2020 (H2020)* te *Udjelu rada u znanosti sveučilišnih biomedicinskih nastavnika.*

Uvodna izlaganja će obuhvatiti analizu uspješnosti Hrvatske u programima Obzor 2020, s naglaskom na biomedicinska istraživanja te dodijeljena sredstva iz EU-strukturnih fondova, Operativni program konkurentnost i kohezija za istraživanje, razvoj i inovacije s naglaskom na područje biomedicine i zdravstva te pregled kvalitete institucija u području biomedicine temeljen na provedenim vanjskim vrednovanjima i vlastitim procjenama.

U drugoj temi će se kroz raspravu pokušati **definirati kriterije *mjerenja nemjerljivog***, udjela rada u znanosti sveučilišnih biomedicinskih nastavnika. Znanstveno-nastavni djelatnici matičnih sastavnica biomedicinskog područja Sveučilišta u Zagrebu suočeni su s realnim poteškoćama i problemima usklađivanja nastavnih obveza sa znanstvenim postignućima koja su obvezatni kriterij napredovanja te neadekvatnom valorizacijom znanstvene izvrsnosti. Na Okruglom stolu govorit će se o specifičnostima problema rada u znanosti sveučilišnih biomedicinskih nastavnika u kumulativnom radnom odnosu s kliničkim nastavnima bazama koji u svojoj svakodnevnoj praksi, puno veću pozornost posvećuju kliničkom radu, a istovremeno se od njih očekuje ista razina znanstvenog doprinosa, pa se **temeljno pravilo znanstvene izvrsnosti *publish (in Q1) or parish*** postavlja kao temeljno pitanje jednakosti obveza, prava i mogućnosti djelatnika matičnih sastavnica u biomedicinskom području, neravnopravnim ili trenutno nedefiniranim, s obzirom na njihovo bazično, kliničko, javno-zdravstveno podrijetlo u kontekstu udruženosti (ili ne) s kliničkim radom.

**Za više informacija**: Tea Vukušić Rukavina, [trukavina@gmail.com](mailto:trukavina@gmail.com).

Srdačno Vas pozdravljamo, zahvaljujemo na suradnji i očekujemo Vaš dolazak.

URED ZA ODNOSE S JAVNOŠĆU I MEDIJE HAZU

Gordana Poletto Ružić